钦定古今图书集成/明伦汇编/官常典/第799卷 > 杨茂元
## 钦定古今图书集成/明伦汇编/官常典/第799卷 > 杨茂元

按《明外史杨守陈传》：“守陈子茂元，字志仁，成化十一
年进士。授刑部主事，历郎中，出为湖广副使，改山东。
弘治七年，河决张秋，诏都御史刘大夏治之，复遣中
官李兴、平江伯陈锐继往。兴絷辱按察使，茂元摄司
事，奏乞召还兴、锐耑委大夏。疏入，帝下山东抚按勘，
奏言所奏过实。于是兴、锐连章劾茂元妄，而帝又入”
外戚张氏言，遂遣锦衣逮之。父老遮道愬乞归，奏：“天
子还我杨副使。”比陛见，茂元长跪不伏。帝益怒，置之
诏狱。罪将不测，会言者论救，特谪长沙同知。谢病归。
久之，起安庆知府。岁侵，奏留漕粮四万石赈贷，民德
之。迁广西左参政。正德四年，刘瑾恶茂元从父守随，
遂勒致仕。瑾诛，起官江西，迁云南左布政使。七年以
副都御史巡抚贵州，改南京都察院，终刑部右侍郎。
子美璜，以荫官南京中府经历。武宗驻跸南京，江彬
有异志，遣校卒分守诸城门，且索门钥于中府。美璜
坚拒，彬怒，诬以他事，遂下吏。世宗立，都给事中刘穆
等白其状，诏复官。